Ծնվել է Մոսկվայում: Եղել է կոմպոզիտոր Արամ Խաչատրյանի եղբորորդին: 1954թ. ավարտել է Մոսկվայի Պ.Չայկովսկու անվան պետական կոնսերվատորիայի Լ.Օբորինի դաշնամուրի, 1958թ.` Ա.Գաուկի դիրիժորական դասարանները: 1957-60թթ եղել է Մոսկվայի մարզային սիմֆոնիկ նվագախմբի, 1962-66թթ` Մեծ թատրոնի դիրիժոր: 1959թ-ից եղել է ԽՍՀՄ պետական սիմֆոնիկ նվագախմբի դիրիժոր, 1966-76թթ և 1986-90թթ՝ գեղարվեստական ղեկավարն ու գլխավոր դիրիժորը: Հեղինակել է ավելի քան 100 ֆիլմերի երաժշտություններ («Թեհրան 43», 1981թ.): 1986-88թթ և 1990-91թթ ղեկավարել է Հայաստանի հեռուստառադիոընկերության սիմֆոնիկ, 1991թ-ից՝ Երևանի պետական կամերային նվագախմբերը: 1972-74թթ դասավանդել է Մոսկվայի Գնեսինների անվան երաժշտական մանկավարժական ինստիտուտում, 1990թ-ից՝ Երևանի Կոմիտասի անվան պետական կոնսերվատորիայի օպերային սիմֆոնիկ դիրիժորության ամբիոնում (1991թ-ից՝ պրոֆեսոր): Համերգներով հանդես է եկել ԱՊՀ քաղաքներում և արտասահմանում, բեմադրություններ իրականացրել Լեհաստանի, Չեխոսլովակիայի օպերային թատրոններում: Հեղինակել է գիտական աշխատանքներ, տպագրվել է «Սովետական կոմպոզիտոր» պարբերականում: 1975թ. արժանացել է Ռուսաստանի ժողովրդական արտիստի կոչման: Մահացել է Երևանում: